Fɔli—Nyɛ Tsɔse Nyɛ Bimɛ Kɛ Je A Bimwɔwi A Si | Kase\nKANE NGƐ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spania Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nBAIBLO ɔ de ke: ‘Bimɛ ji weto ní nɛ Yehowa haa nɔ; bimɛ ji nike ní nɛ e kɛ dlooɔ nɔ.’ (La 127:3) Enɛ ɔ heje nɛ ke fɔli nɛ a ji Kristofoli fɔ ehe ɔ, a bua jɔɔ wawɛɛ ɔ nɛ.\nFɔli náa bua jɔmi ke a fɔ, se lɔɔ hu kɛ blɔ nya nítsumi nɛ mi jiɔ ba fɔɔ a nɔ. Loko bi ɔ maa wa nɛ e ma ba plɛ nɔkɔtɔma nɛ e ngɛ nɔmlɔtso mi he wami ɔ, e he hia nɛ a ha lɛ niye ní kpakpa daa. Loko huɛ bɔmi kpakpa maa hi bi ɔ kɛ Yehowa a kpɛti ɔ, e he hia nɛ fɔli nɛ a kudɔ mɛ nɛ a tsɔɔ mɛ Mawu Munyu ɔ mi sisi tomi mlaahi. (Abɛ 1:8) Mɛni be e sa kaa fɔli nɛ a bɔni a bimɛ tsɔsemi, nɛ mɛni ji ní komɛ nɛ e sa kaa a tsɔɔ mɛ?\nFƆLI HIA BLƆ TSƆƆMI\nMo susu nɔ́ nɛ ya nɔ ngɛ nyumu ko nɛ e je Dan weku ɔ mi nɛ a tsɛɛ lɛ ke Manoa a si himi mi ɔ he nɛ o hyɛ. Nyumu nɛ ɔ je blema Israel ma ko nɛ a tsɛɛ ke Zora a mi. Yehowa bɔfo ko ha Manoa yo nɛ e ji yosa a lemi kaa e ma fɔ binyumu. (Many. 13:2, 3) Atsinyɛ jemi ko be he kaa munyu nɛ ɔ ha nɛ Manoa kɛ e yo ɔ ná bua jɔmi wawɛɛ. Se ní komɛ hu ngɛ nɛ e sa kaa a kɛ hɛdɔ nɛ susu he. Enɛ ɔ he ɔ, Manoa sɔle nɛ e de ke: ‘Yehowa, i kpa mo pɛɛ, Mawu nɔmlɔ ɔ nɛ o tsɔ ɔ, ha nɛ e kpale ba wa ngɔ ekohu nɛ e ba tsɔɔ wɔ bɔnɛ wa maa hɛɛ jokuɛ nyumuyo ɔ nɛ a ma fɔ ɔ ha.’ (Many. 13:8) Manoa kɛ e yo ɔ suɔ nɛ a le bɔnɛ a ma plɛ kɛ tsɔse a bi ɔ ha. Atsinyɛ jemi ko be he kaa a tsɔɔ a binyumu Samson Mawu mlaa a. E ngɛ heii kaa a mɔde bɔmi ɔ ye manye. Baiblo ɔ de ke: ‘Yehowa mumi ɔ bɔni Samson he nítsumi.’ Enɛ ɔ ha nɛ Samson tsu he wami nítsumihi kaa Israel manyadali ɔmɛ a ti nɔ kake.—Many. 13:25; 14:5, 6; 15:14, 15.\nManoa sɔle kɛ bi blɔ tsɔɔmi konɛ e kɛ tsɔse a bi nɛ a ma fɔ ɔ\nJeha enyɛmɛ e sa kaa jokuɛ nɛ e ye loko a bɔni lɛ tsɔsemi? Timoteo nyɛ Eunike kɛ e na Lois ngɔ “Ngmami klɔuklɔu ɔ” kɛ tsɔse Timoteo kɛ je e “jokuɛ mi tɔɔ” aloo e bimwɔyo mi. (2 Tim. 1:5; 3:15) Ee, a kɛ Ngmami ɔ tsɔse Timoteo kɛ je e bimwɔyo mi tɔɔ.\nNile ngɛ mi kaa fɔli nɛ a ji Kristofoli ɔ maa sɔle kɛ bi blɔ tsɔɔmi kɛ je Yehowa ngɔ, konɛ a sɛ hlami nɛ a to blɔ nya kɛ ha bɔnɛ a ma plɛ kɛ tsɔse a bi kɛ je e “jokuɛ mi tɔɔ” ha. Abɛ 21:5 ɔ de ke: “Nɔ nɛ bɔɔ mɔde kɛ toɔ níhi a blɔ nya saminya a, e náa ní babauu.” Atsinyɛ jemi ko be he kaa enɛ ɔ ma ha nɛ fɔli ɔmɛ ma dla a he saminya kɛ to loko e maa su bi ɔ fɔmi be. Eko ɔ, a maa ngma níhi nɛ jokuɛ ɔ maa hia kɛ fɔ si. E he hia hu nɛ a to blɔ nya kɛ ha bɔnɛ a ma plɛ kɛ tsɔɔ jokuɛ ɔ Yehowa he ní ha. Oti nɛ e sa nɛ a kɛ ma a hɛ mi ji kaa a ma bɔni jokuɛ ɔ tsɔsemi kɛ je e bimwɔyo mi.\nWomi nɛ ji Early Childhood Counts—A Programming Guide on Early Childhood Care for Development ɔ de ke: “Ke a fɔ jokuɛ ɔ nyɔhiɔ bɔɔ se ɔ, jamɛ a be ɔ mi nɛ e kalegbɔ ɔ waa. Be nɛ ɔ mi ji be nɛ jokuɛ ɔ kɛ kaseɔ ní wawɛɛ.” Enɛ ɔ he ɔ, nile ngɛ mi kaa fɔli ma du Yehowa mlaahi kɛ wo a bimɛ ɔmɛ a juɛmi mi ngɛ be kpiti nɛ ɔ mi!\nBinyɛ ko nɛ e ji daa blɔ gbalɔ ɔ tu munyu nɛ nyɛɛ se nɛ ɔ ngɛ e biyo wayoo ko he: “I kɛ lɛ bɔni fiɛɛmi yami benɛ e ná nyɔhiɔ kake pɛ. E ngɛ mi kaa e nui níhi nɛ yaa nɔ ɔ sisi mohu lɛɛ, se i na kaa e ná tsɔsemi nɛ i kɛ ha lɛ kɛ je e bimwɔyo mi ɔ he se. Benɛ e ke e yeɔ jeha enyɔ ɔ, lɛ nitsɛ e nyɛɔ haa nihi nɛ waa kɛ mɛ kpeɔ ngɛ fiɛɛmi mi ɔ dɛ womihi.”\nKe a tsɔse bimɛ kɛ je a jokuɛ mi ɔ, e woɔ yiblii kpakpa. Se kɛ̃ ɔ, fɔli na kaa e yeɔ kaa a maa tsɔɔ a bimɛ Mawu he ní kɛ je a jokuɛ mi.\n“NYƐ HE BE NƐ NYƐ MA NÁ A”\nJokuɛwi nyɛ we nɛ a hiɔ si ngɛ he kake dii be kɛkɛɛ, enɛ ɔ he ɔ, e yee ha fɔli kaa a maa tsɔɔ mɛ ní. Jokuɛwi jeɔ a juɛmi ngɛ níhi a nɔ kɛ yaa ní kpahi a nɔ mlamlaamla. A bɔɔ mɔde kaa a ma kpa níhi a si. Mɛni fɔli ma nyɛ maa pee kɛ ye bua a bimɛ konɛ a juɛmi nɛ hi níhi nɛ a tsɔɔ mɛ ɔ nɔ?\nMo susu nɔ́ nɛ Mose de ɔ he nɛ o hyɛ. E de ngɛ 5 Mose 6:6, 7 ɔ ke: “Mlaahi nɛ i ngɛ nyɛ woe mwɔnɛ ɔ, nyɛ hɛ nɛ hi a nɔ. Nyɛɛ tsɔɔ nyɛ bimɛ. Nyɛɛ sɛɛ he ní benɛ nyɛ ngɛ we mi, benɛ nyɛ hia blɔ, benɛ nyɛ hwɔɔ si, kɛ benɛ nyɛ te si.” Munyu nɛ ji “tsɔɔ” ɔ sisi ji, nɛ a maa tĩ nɔ́ nɛ a ngɛ nɔ ko tsɔɔe ɔ mi si abɔ. Jokuɛ nyafii ngɛ kaa tso nɛ a du nɛ hia kaa a pue nɔ nyu kpamkpam. Kaa bɔnɛ ke a tĩ munyu mi si abɔ nɛ́ nikɔtɔmahi nuɔ sisi saminya a, jã kɛ̃ nɛ e ji ngɛ jokuɛwi hu a blɔ fa mi!\nJa fɔli ná deka kɛ ha a bimɛ loko a ma nyɛ maa tsɔɔ mɛ anɔkualehi nɛ kɔɔ Mawu he. Enɛ ɔ peemi yee, ejakaa fɔli be deka. Se bɔfo Paulo wo fɔli he wami kaa a ‘he be nɛ a ma ná’ a kɛ tsu Mawu jami mi níhi a he ní. (Efe. 5:15, 16, NW) Mɛni blɔ nɔ a maa gu kɛ pee enɛ ɔ? Asafo mi nɔkɔtɔma ko e yo ji daa blɔ gbalɔ nɛ e be deka. E ba pee nyagba kɛ ha asafo mi nɔkɔtɔma a kɛ e yo ɔ kaa a ma ná be nɛ sa kɛ tsɔse a biyo, kɛ tsu teokrase blɔ nya nítsumihi a he ní, kɛ be nɛ sa kɛ tsu a helo nya nítsumi. Mɛni blɔ nɔ a maa gu kɛ ná deka kɛ tsɔse a biyo ɔ? Tsɛ ɔ de ke: “Daa mɔtu loko ma ya nítsumi ɔ, i kɛ ye yo ɔ wa kaneɔ Ye Womi nɛ Sɛɛɔ Baiblo Mi Sanehi kɛ womi nɛ ji Examining the Scriptures Daily ɔ kɛ haa lɛ. Daa gbɔkuɛ ɔ, wa kaneɔ ní kɛ haa lɛ nɛ e buɔ tue loko e hwɔɔ si, nɛ waa kɛ lɛ yaa fiɛɛmi. Wa sume nɛ waa mlɛ nɛ e wa loko wa tsɔse lɛ.”\n‘BIMƐ NGƐ KAA KƐ̃Ɛ̃ MI BIHI’\nNgɛ anɔkuale mi ɔ, wa suɔ nɛ wa bimɛ ɔmɛ nɛ a wa ba pee nikɔtɔmahi nɛ a le a blɔ nya nítsumi. Se yi mi tomi titli heje nɛ wa tsɔseɔ wa bimɛ ɔmɛ ji konɛ a ná suɔmi kɛ ha Yehowa kɛ je a tsui mi.—Mar. 12:28-30.\nLa 127:4 ɔ de ke: “Nihe mi bimɛ nɛ a fɔɔ ɔ ngɛ kaa ta bulɔ dɛ mi kɛ̃ɛ̃ mi bihi.” Baiblo ɔ kɛ bimɛ to kɛ̃ɛ̃ mi bihi nɛ a jeɔ blɔ tsɛ̃ɛ kaa e ya gbɔ nɔ́ ko nɛ a to kaa e ya gbɔ ɔ he. Ke kɛ̃ɛ̃ tsɛ̃lɔ ko ná tsɛ̃ kɛ̃ɛ̃ mi bi ko ɔ, e nyɛ we nɛ e kpaleɔ kɛ̃ɛ̃ mi bi ɔ se hu. Bimɛ ngɛ kaa “kɛ̃ɛ̃” mi bihi ngɛ fɔli a dɛ mi, ejakaa bimɛ kɛ a fɔli hiɔ si be bɔɔ ko pɛ. E sa nɛ fɔli nɛ a ngɔ jamɛ a be bɔɔ ɔ kɛ du Mawu jami mi sisi tomi mlaahi kɛ wo a bimɛ ɔmɛ a juɛmi kɛ a tsui mi.\nBɔfo Yohane de kɛ kɔ nihi nɛ e ye bua mɛ nɛ a ba pɛtɛ anɔkuale ɔ he ɔ a he ke: “Nɔ́ nɛ peeɔ mi bua jɔmi pe kulaa ji kaa ma nu kaa ye bimɛ ɔmɛ ngɛ nyɛɛe ngɛ anɔkuale ɔ nya.” (3 Yoh. 4) Ke fɔli nɛ a ji Kristofoli ɔ na kaa a bimɛ “ngɛ nyɛɛe ngɛ anɔkuale ɔ nya” a, mɛ hu a ma nyɛ ma de jã.